
Pécsi Merítés – Nemzetközi szakmai párbeszédre késztet a pécsi építészképzés utazókiállítása


Élénk nemzetközi szakmai érdeklődés kíséri a Pécsi Tudományegyetem Műszaki és Informatikai Kara (PTE MIK) Építész Szakmai Intézete, valamint a Breuer Marcell Építészeti Doktori Iskola oktatóinak és kutatóinak 2019 és 2025 között készült munkáiból összeállított Pécsi Merítés című kiállítást, amely idén a PTE Egyetemi Kultúráért Díját is kiérdemelte. A kiállítás egy pillanatfelvétel arról, hogy egy adott időszakban milyen építészeti gondolatok, milyen alkotói attitűdök és milyen szakmai értékek jellemezték a pécsi építészképzés oktatóit. A Pécsi Merítés utazótárlatként már bemutatkozott Kínában, Vuhanban és Beihai-ban, látható volt a pécsi építészképzés otthonában, majd Budapesten, az Építészek Házában, a közelmúltban a kar egyik partnerintézményében, a Roma Tre Egyetemen Olaszországban, hamarosan pedig Zágrábban a horvátországi építész doktori iskola látja vendégül, de a jövőben több európai városba is eljut. A kiállítást több helyszínen szakmai beszélgetések, előadások és nyilvános fórumok is kísérik, amelyek az építészképzés jövőjéről, az oktatás és a tervezői gyakorlat kapcsolatáról, valamint a kortárs építész szakmai felelősségéről szólnak.

A Pécsi Merítés azzal a szándékkal szerveződött, hogy egy adott pillanatban egy megfagyott képet, egy aktuális szeletet mutasson a pécsi építészképzésről, az abban közreműködő oktatók szakmai munkáiból. Azt az üzenetet közvetíti, hogy a pécsi építészképzés gyakorlatorientált, az oktatásban részt vevők maguk is szakmagyakorlók, nevükhöz számos megvalósult projekt köthető. Többségük a PTE MIK-en 2003 óta működő Breuer Marcell Doktori Iskolában végzett, Pécsett dolgozik, és mint ahogy a hálót belemerítik a vízbe, úgy válogatták ki a munkásságukat reprezentáló alkotásokat. A merítés kiválasztási elve alapján a kar harminc építészoktatója egy az elmúlt öt évben megvalósult olyan munkáját mutatja be, amelyet vagy tervpályázaton díjaztak, vagy már megvalósult, így független szakemberek véleményét vagy támogatását élvezi. A kisebb léptékű belsőépítészeti vagy lakásátalakítási munkáktól a jelentősebb középületekig és nemzetközi projektekig láthatók alkotások.

„Egy alkotó–egy ház–két fotó – ez volt a koncepciónk, amellyel valójában igen nehéz megmutatni egy épületet, egy építészeti munkát, azonban valamiféle hangulatot mégiscsak lehet róla tükrözni. A kiállítás egyfajta pillanatfelvétel, megállunk mellette, számos üzenetet hordoz magában, de szerettük volna ezt sokaknak, a partnereinknek, a barátainknak, a szakmának megmutatni. Ezért a tárlat már több helyszínen is megjelent” – foglalja össze a bemutató koncepcióját dr. Rétfalvi Donát, építész, a PTE MIK Építész Intézetének vezetője. 2025-ben mutatkozott be először a Pécsi Merítés a kar vuhani partneregyetemén egy a közös innovációt és együttműködést fókuszba helyező nemzetközi konferencián, ahol aktuálisan a nemzetközi hálózatosodás üzenetét hordozta. Szintén tavaly Pekingben is megjelent az anyag Wantie Lin professzor műtermében, ahol a pécsi építészképzés Kínában zajló nemzetközi együttműködésének alapját képező „4x4 workshop”, egyfajta szakmai szövetség tagegyetemi képviselői voltak jelen. Ennek a megjelenésnek az volt az üzenete, hogy a pécsiek „kiterítették a lapjaikat”, és mindannyian áttekintették a közösen eltöltött 10 évet.

2025 őszén a tárlat hazatért, a pécsi kiállítást az Építészet MA eseménysorozat keretében egy egyetemi kísérleti kurzus makettjeit felvonultató mini kiállítás is kísérte, így közrefogott egy olyan hallgatói munkákból készített kísérleti anyagot, ami mintegy lenyomata a kiállításon szereplő oktatók napi munkásságának. Ezután a Pécsi Merítés Budapesten debütált az Építészek Házában, ahol illusztris környezetben és kontextusban tartalmas partneri beszélgetéseket eredményezett a mérvadó hazai építészképzés jeles potentátjaival, az építész szakma képviselőivel, egyben hitelesítve az építész szakma együttműködését, az építész felsőoktatásban a hálózatosodás igényét. 2026-ban újra Kínában, Beihaiban is megnyílt az anyag, itt is, mint ahogy Pekingben is a helyi egyetem építészoktatói csatlakoztak hozzá a saját munkáikkal. „Ahány helyszínen felállítottuk a kiállítást, a helyi kurátorok kontextusba helyezése által mindig más-más tartalom fogalmazódott meg mögötte. Idén nyáron elvittük Rómába, a Roma Tre Egyetemre, ahol egy kihelyezett doktori nap kísérőrendezvényeként szerepelt. Ezen az eseményen több doktorandusz hallgatónk prezentálta a kutatását, majd egy közös értékelés, egy közös vita zajlott arról, hogy miként lehetne folytatni a közös építészeti kutatásokat. Minden szakmai közegben eltérő üzenetet hordozott a kiállításunk, amely ugyan a pécsi építészképzés volumenére és vállalt építészeti minőségére, küldetésére utal, de mindig beengedte, hogy az éppen aktuális lokális értékek, a környezet, a komplexitás is megjelenhessen” – teszi hozzá dr. Medvegy Gabriella, a PTE MIK építész egyetemi tanára, a kiállítás egyik szervezője. Sok helyspecifikus segítője volt a programoknak a pécsi Építész Intézetből, többek között dr. Greg András, illetve Kókai Noémi, aki a hazai, dr. Hutter Ákos, aki a kínai, illetve dr. Borsos Ágnes és dr. Gyergyák János, akik a római adaptációkat támogatták.

Hamarosan ismét útra kel a tárlat, Horvátországban, Zágrábban állítják ki, ahol a PTE MIK-nek hosszúra nyúló partnerkapcsolata van a Zágrábi Műszaki Egyetem Építész Karával. A „Pécsi Merítés túlmutat egy hagyományos tárlaton, abban a volumenben, ahogyan megjelenik, láttatja, hogy milyen széles körű a pécsi építészoktatásban részt vevők napi alkotói szakmai munkássága. Emellett arra is rámutat, hogy a helyi építészképzés identitásában milyen jelentősége van a practice alapú építészeti oktatás tudományos akadémiai ambíciókkal való ötvözésének” – egészíti ki dr. Bachmann Bálint, a PTE építész doktori iskolájának vezető egyetemi tanára.

A PTE Szenátusának döntése alapján a program megkapta a kitüntető ’Egyetemi Kultúráért Díjat’, melyet a szervező csapatot képviselve Bachmann Bálint vett át a Tanévnyitó Ünnepi Szenátusi Ülésen szeptember elsején.


További információ a sajtó számára:
dr. Medvegy Gabriella — egyetemi tanár, PTE MIK 

